Novak veg voort ondanks beseringNovak Djokovic is vir die 15de keer in sy loopbaan deur na die vierde ronde van die Australiese Ope. Foto: Twitter. Novak Djokovic is op koers om sy tiende Australiese Ope-titel in te oes nadat hy vir Grigor Dimitrov met 7-6, 6-3 en 6-4 geklop het. Tog sukkel die 35-jarige Serwiese ster met ŉ seer dyspier en dit het veral ŉ invloed op sy beweeglikheid op die baan. Hy het weer eens mediese behandeling in sy jongste wedstryd ontvang. “Ek voel heel oukei in die aanloop tot ŉ wedstryd, maar dinge raak erger sodra ek vir ŉ rukkie beweeg het. Soms werk die pynpille en die behandeling; ander kere weer glad nie. Dit is omtrent vir jou ŉ tuimeltreinrit,” het Djokovic gesê. Volgens die voormalige wêreldnommereenspeler maak die besering omtrent dinge vir hom moeilik: Hy moet nou nie net op sy teenstander konsentreer nie, maar ook sy bes doen om die beseerde been nie te ooreis nie. “Fisiek was dit ŉ uitdaging, maar ek het ŉ manier gevind om hierdie opwindende wedstryd te wen. Ek is net dankbaar dat ek die kragmeting in drie stelle kon beklink; as ek een stel afgestaan het, sou die wedstryd vir wie weet hoe lank aangehou het. Daar was juis al ŉ paar wedstryde van vyf uur in die toernooi en hierdie een kon dalk op ŉ soortgelyke pad afgestuur het.” Djokovic sal teen Australië se Alex de Minaur in die volgende ronde te staan kom. Wêreld se voorste vrouespeler delf die onderspit Intussen het die wêreld se nommereenvrouespeler, Pole se Iga Swiatek, met 6-4 en 6-4 teen Elena Rybakina verloor. Swiatek se nederlaag beteken dat die jongste Australiese Ope-toernooi die eerste Grand Slam in die geskiedenis van die Ope-era is waar die topgekeurde mans- en vrouespelers vóór die kwarteindstrydronde die trekpas gekry het. Rafael Nadal en Casper Ruud is vroeër uitgeskakel, terwyl Ons Jabeur in die derde ronde teen Marketa Vondrousova vasgeval het. World No.1 Iga Swiatek suffered a third fourth round loss in four #AusOpen visits on Sunday. As her season progresses, the 3x Grand Slam champion will look to draw on 2022 as inspiration for greater success. #AO2023 — #AusOpen (@AustralianOpen) January 22, 2023 Uitslae: Jiri Lehecka klop Felix Auger-Aliassime met 4-6, 6-3, 7-6 en 7-6 Karen Khachanov klop Yoshihito Nishioka met 6-0, 6-0 en 7-6 Roberto Bautista Agut klop Andy Murray met 6-1, 6-7, 6-3 en 6-4 Novak Djokovic klop Grigor Dimitrov met 7-6, 6-3 en 6-4 Sebastian Korda klop Hubert Hurkacz met 3-6, 6-3, 6-2, 1-6 en 7-6 Jelena Ostapenko klop Coco Gauff met 7-5 en 6-3 Elena Rybakina klop Iga Swiatek met 6-4 en 6-4.